דלידה

דַּלִידָה (נולדה בשם יולנדה כריסטינה ג'יליוטי, באיטלקית: Iolanda Cristina Gigliotti;‏ 17 בינואר 1933 – 3 במאי 1987) הייתה זמרת שאנסון איטלקייה-צרפתייה. יולנדה כריסטינה ג'יליוטי נולדה בקהיר, מצרים, להורים ממוצא איטלקי. אביה היה כנר ואמה הייתה זמרת באופרה של קהיר, ומגיל צעיר הם לימדו אותה לשיר. בשנת 1954 זכתה בתחרות מלכת היופי של מצרים ומיד לאחר מכן עזבה לפריז על מנת לקדם קריירת משחק, ואימצה את שם הבמה שלה: דלידה. סרטה הראשון, "ג'וזפה ואחיו", עם עומר שריף, לא זכה להצלחה. לצד המשחק החלה לשיר בקברטים באיטלקית, בצרפתית, בערבית ובשפות נוספות. באוגוסט 1956, יצא שירה הראשון "מדונה" וזכה להצלחה. בדצמבר אותה שנה, יצא השיר "במבינו", שתורגם לשפות רבות, והפך ללהיט הראשון בסדרה של מאות להיטים בקריירה בת שלושה עשורים. ב-27 בפברואר 1957, התקיים המופע הראשון שלה באולם "אולימפיה" בפריז. חייה האישיים של דלידה היו סוערים ומלאי דרמות. שניים ממאהביה והגרוש שלה התאבדו. ב-1961 התחתנה עם היועץ האישי שלה, לוסיאן מוריס והפכה לאזרחית צרפת עקב נישואיה. לאחר מספר חודשים, היא סיימה את נשואיה לטובת הזמר האיטלקי לואיג'י טנקו. בסוף 1965 הופיעה בהיכל התרבות בתל אביב ושרה בעברית את השיר "הבה נגילה". בשנת 1966, היא יצאה לסיבוב הופעות בקנדה, אמריקה הלטינית, מדינות ערביות וברחבי אירופה. בינואר 1967 היא וטנקו התארסו, ובאותו חודש השתתפו בפסטיבל השירים האיטלקי (פסטיבל סן רמו) עם השיר "להתראות אהבה, להתראות" (Ciao Amore, Ciao) שאותו כתב טנקו והלחין לדלידה. ב-27 בינואר 1967 מצאה דלידה את גופתו של טנקו בחדרם במלון בסן רמו. טנקו התאבד בירייה ברקתו בהיותו בן 28 בלבד, לאחר שנודע לו כי לא עלה לגמר הפסטיבל. הוא הותיר לצידו פתק המודיע שהתאבדותו נעשתה כנגד חבר השופטים ובחירת הקהל. התאבדותו הייתה קשה עד מאוד לדלידה, והיא ניסתה להתאבד חודש אחריו באותו חדר. היא הודיעה לצוות המלון שלא יפריעו לה, ובלעה כמות גדולה של גלולות. חדרנית שחשדה שהיא פוגעת בעצמה הזעיקה צוות עזרה ראשונה והצליחו להציל את חייה. היא הייתה בקומה במשך חמישה ימים ולאחר מכן שהתה בבית החולים במשך מספר חודשים. בדצמבר אותה שנה, נכנסה להיריון מסטודנט איטלקי בשם לוסיו. היא ביצעה הפלה מלאכותית שהותירה אותה עקרה. היא ניהלה רומן קצר עם נשיא צרפת פרנסואה מיטראן ועם השחקן אלן דלון, איתו שרה את השיר "פארולה פארולה", שזכה להצלחה בצרפת, ביפן, בקנדה ועוד. בקיץ 1982, במהלך גביע העולם בכדורגל, היא הוציאה שיר עידוד לנבחרת צרפת. ב-1985, ביצעה שני ניתוחי עיניים ולקחה הפסקה מקריירת השירה. בשנת 1986, היא כיכבה בסרט "היום השישי", שזכה לביקורות מהללות במצרים ובצרפת. בתחילת 1987 חוותה דלידה מספר דיכאונות. היא נסעה לבקר במצרים, ארץ הולדתה, וזכתה לקבלת פנים מרשימה. בסוף אפריל, התקיימה ההופעה האחרונה שלה באנטליה, טורקיה, ולאחר מכן היא חזרה לפריז. בלילה שבין ה-2–3 במאי דלידה התאבדה בבליעת כדורים והשאירה מכתב פרידה, בו כתבה: "החיים הפכו לבלתי נסבלים... סלחו לי". היא נקברה בבית הקברות של מונמארטר. על קברה יש פסל שלה בגודל טבעי. במהלך הקריירה שלה הקליטה דלידה מעל 500 שירים, 200 מהם תורגמו לצרפתית ולאנגלית. היא מכרה למעלה מ-100 מיליון תקליטים, וזכתה פעמיים באוסקר העולמי למוזיקה. Bambino – 1956 Buenas Noches mi Amor – 1957 Come Prima – 1958 Gondolier – 1958 1958 – הבה נגילה Ciao, Ciao Bambina – 1959 1959 – Love in Portofino ‏(A San Cristina) 1965 – הנה מה טוב Bang Bang – 1966 Ciao Amore, Ciao – 1967 Darla Dirladada – 1970 Avec le temps – 1971 Paroles... Paroles... – 1973 (עם אלן דלון) Besame Mucho – 1976 Salma Ya Salama – 1977 Ti Amo – 1977 Aghani Aghani – 1982 מדיה וקבצים בנושא דלידה בוויקישיתוף דלידה, סרטונים בערוץ היוטיוב דלידה, במסד הנתונים הקולנועיים IMDb (באנגלית) דלידה, באתר AllMovie (באנגלית) דלידה, באתר Rotten Tomatoes (באנגלית) דלידה, במסד הנתונים הקולנועיים KinoPoisk (ברוסית) דלידה, באתר אפל מיוזיק (באנגלית) דלידה, באתר ספוטיפיי דלידה, באתר AllMusic (באנגלית) דלידה, באתר MusicBrainz (באנגלית) דלידה, באתר דיזר דלידה, באתר Discogs (באנגלית) דלידה, באתר Songkick (באנגלית) דלידה, באתר DNCI דלידה, באתר בילבורד (באנגלית) דלידה באתר פרנקופילים אנונימיים רפאל בשן, דלידה מן התקליטים, מעריב, 3 בדצמבר 1965, אני אוהבת את איינשטיין (המשך "דלידה מן התקליטים", יש לקרוא במחובר), מעריב, 3 בדצמבר 1965, (המשך), מעריב, 3 בדצמבר 1965 גואל פינטו, הגבירה בחום, באתר הארץ, 2 במאי 2006 איתי יעקב, בארון של דלידה: 30 שנה להתאבדותה של חיית הבמה, באתר Xnet‏, 4 באוגוסט 2017 דלידה, באתר "Find a Grave" (באנגלית) Hava Naguila – Dalida, סרטון בערוץ "GC", באתר יוטיוב (אורך: 02:34)